Antivirus-gründer ettersøkt for drap
McAfee er en av politiets hovedmistenkte etter at en 52 år gammel amerikansk statsborger ble skutt og drept i San Pedro i Belize sist lørdag, skriver teknologinettstedet Gizmodo. 52-åringens hushjelp fant ham liggende i en blodpøl med skuddskader i hodet i sitt eget hjem. Relasjonen mellom de to mennene er ikke kjent, men ifølge Gizmodo anmeldte 52-åringen McAfee for å ha avfyrt skudd så sent som onsdag forrige uke. Nå er altså 66 år gamle McAfee ettersøkt av det lokale politiet på Belize. Politiet sier at de ikke kjenner motivet for drapet, men at de undersøker flere spor.Det er ikke første gang mannen bak et av verdens mest suksessrike antivirusselskaper er i politiets søkelys. I mai ble han arrestert av politiet som sier at de fant mengder av narkotika og ulovlige våpen i hjemmet hans i Belize. Ifølge Daily Mail rømte McAfee til landet i 2008 fordi han risikerte å miste formuen på nærmere 600 millioner etter en rekke søksmål og finanskrisen. Her har han forsøkt å etablere seg på nytt ved å starte opp et antibiotikafirma. Amerikaneren John McAfee bygde opp sin formue ved å lage antivirusprogram på 80-tallet. I 2010 ble selskapet som bærer hans navn, McAfee, solgt til Intel for over 40 milliarder kroner. Selv solgte McAfee seg ut av selskapet i 1994.
Mannen bak det kjente antivirusselskapet McAfee, John Mcafee (66), er ettersøkt for drap.